
נכחו:

   חברי הוועדה:	דוד טל – היו"ר



   מוזמנים:	זאב גרין        - מרכז בטיחות מכלי לחץ, משרד העבודה והרווחה
		אילת זלדין   – לשכה משפטית, משרד העבודה והרווחה
		זאב דיבסק  -  מרכז בטיחות ארצי, משרד העבודה והרווחה
		פיטר מגנוס  – מפקח עבודה ראשי, משרד העבודה והרווחה




יועצת משפטית:	      הלית ברק

מנהלת הוועדה:        שירלי אברמי

קצרנית:                   טלי רם





סדר היום:

תקנות הבטיחות (מפעיל דוד קיטור ודוד הסקה), התש"ס-2000.


תקנות הבטיחות (מפעיל דוד קיטור ודוד הסקה), התש"ס-2000

היו"ר דוד טל:

	בוקר טוב, אני מתכבד לפתוח את ישיבת ועדת העבודה, הרווחה והבריאות של הכנסת, כשעל סדר היום תקנות הבטיחות (מפעיל דוד קיטור ודוד הסקה), התש"ס-2000.

	מי מציג את התקנות?

אילת זלדין:

	מדובר בתקנות חדשות שהן חלק ממגמה של משרד העבודה להבטיח בטיחות באמצעות הכשרה מתאימה של אנשים שמפעילים מתקנים שיש בהם סיכון. 

	בתקנות מפעיל דוד קיטור ודוד הסקה אנחנו רואים שיש פירוט בתקנות לגבי דודים גדולים – ואת זה יכול להסביר מר זאב גרין – בעלי פוטנציאל גבוה לתאונות עבודה, ולכן הם דורשים טיפול מקצועי. 

	התקנות קובעות דרישה למחזיק מקום העבודה למנות מבין העובדים שלו מפעיל מוסמך וקובעות מה התפקידים שלו, איך הוא יוסמך וסנקציות שאפשר לנקוט נגדו. 

היו"ר דוד טל:

מי עמד בראש ועדת המומחים?

זאב גרין:

אני עמדתי בראש הוועדה. 

היו"ר דוד טל:

מי עוד היו חברים בוועדה, כלומר כמה ומי?

זאב גרין:

היו חמישה חברים. זמן מה היו ארבעה חברים, אחר כך חמישה.

היו"ר דוד טל:

כולם ממשרד העבודה או גם אנשים מתחומים אחרים?

זאב גרין:

לא. היו מהתעשייה, מחקלאות, מכל מיני תחומים.

היו"ר דוד טל:

הלית, עברת על התקנות? יש איזשהו נושא משפטי?

הלית ברק:

עברתי על התקנות. 


אילת זלדין:

	בסעיף 4(ב)(2) אלה הקורסים שצריך לעבור. יש כאן שני קורסים, את שניהם מאשר מפקח עבודה ראשי, ונראה לנו שהנוסח קצת לא ברור.

	יש קורס הכולל התנסות מעשית שאישר מפקח עבודה ראשי, או קורס מפעילי דוד קיטור ודוד הסקה לבעלי ניסיון מעשי של שנה, שהם לא צריכים את התוספת של התנסות מעשית, ואנחנו מבקשים שבסוף, אחרי שנתיים יהיה כתוב גם: שאישר מפקח העבודה הראשי. הכוונה ששני הקורסים יהיו מאושרים. 

זאב דיבסק:

	פשוט שלא תהיה אי הבנה.

היו"ר דוד טל:

	למען הסר ספק.

	תודה רבה, אנחנו מאשרים את התקנות הללו. 

אילת זלדין:

	תודה.

היו"ר דוד טל:

	הישיבה נעולה.


הישיבה ננעלה בשעה 9:15.



